ᒋ ‍ ᐅᑎᒋᐱᔪᐤ ᒐᒃ ᐊᓐᑕ ᑲᒋ ‍ ᒥᑯᓴᒡ ᒍᐤ ᐃᔪᒡ ᐊᓐᑕ ᒋᕈᓯᓕᒥᒡ,
ᐊᑯᑕ ᒪᒃ ᐊᓐᑕ ᑲ ‍ ᐃᑐᑕᑦ ᒋᓴᔅ᙮
ᐊᓐᑕ ᒪᒃ ᒋᕈᓯᓕᒥᒡ ᒋ ‍ ᑎᑯᓐ ᐊᓐᑕ ᐊ ᐅᒋ ‍ ᐱᒐᓄᐅᒡ ᒪᔭᑕᓂᔅ ᒋᐱᔎᐤ ᐊ ‍ ᐃᓯᓂᐧᑲᑕᒡ᙮
ᒥᒋᒪ ᒪᒃ ᐊᓐᑕ ᒋ ‍ ᑎᑯᓐ ᐊ ‍ ᐱᑲᓯᒧᓇᓄᐅᒡ,
ᐸᑕᔅᑕ ᒋ ‍ ᐃᓯᓂᐧᑲᑕᐤ ᐃᑉᕈᐤ ᐊ ᐃᓯ ‍ ᐃᔨᒥᓇᓄᐅᒡ᙮
ᐱᑕᑕᒡ ᒋ ‍ ᑕᑎᓇ ᐱᑐᔎᐛ ᐊ ‍ ᑎᒂᒋ ᐊᓐᑕ᙮
ᒥᒐᑦ ᐊᐛᓐᒋ ᑲ ‍ ᐊᐧᑯᓯᒡ ᐊᑯᑕ ᐊᓐᑕ ᐱᑐᔎᒡ ᑲ ‍ ᐱᒥᓯᓂᒡ,
ᐊᓐᒡ ᐊᑲ ᐛᐸᑕᒡ,
ᑭᔭ ᐊᓐᒡ ᐊᑲ ᒋ ᐱᒧᑕᒡ ᑭᔭ ᐊᓐᒡ ᐊᑲ ᓂᔅᑐᓯᒡ ᐎᔪᐛᒡ,
ᐊ ‍ ᐊᓱᐛᐸᑕᒡ ᐊᓂᔭ ᓂᐱᔪᐤ ᒐ ‍ ᐃᔅᐱᔅ ᐊᑕᑭᒥᐱᔨᒡ᙮
ᐛᔅ ᒋᓴᒪᓂᑐᐤ ᒋ ᐸᒋ ‍ ᐃᑎᓴᐛᐤ ᐅᑦ ᐊᓐᒋᓂᒪ ᒐᒋ ᐃᑕᑭᒥᐊᒥᔨᒋ ᐊᓂᔭ ᓂᐱᔪᐤ ᒐᒋ ᐊᑕᑭᒥᐱᔨᒡ᙮
ᐅᔭ ᒪᒃ ᐊ ‍ ᐃᔅᐱᔨᒋ ᐊᓂᔭ ᓂᐱᔪᐤ,
ᐊᓐ ᐊᐛᓐ ᑕᓐ ᒥᒄ ᐊ ‍ ᐃᑕᔅᐱᓇᒂ ᓂᔅᑎᒻ ᐊ ‍ ᐱᑭᔅᑐᐛᑕᑦ ᒋ ‍ ᒥᓏᒋᐊᑭᓄᐤ᙮
ᒋ ‍ ᑕᐤ ᒪᒃ ᓇᐸᐤ ᓂᔅᑐᔪᐤ ᐊᓱ ᔭᓇᐤ ᑕᑐᐳᓇ ᐊᒋ ‍ ᐃᔅᐱᔅ ᐊᐧᑯᓯᑦ᙮
ᐃᔅᐱ ᒋᓴᔅ ᐎᔭᐱᒪᑦ ᐊᓂᔭ ᓇᐸᐛ ᐊᓐᑕ ᐊ ‍ ᐱᒥᓯᓂᔨᒋ,
ᒋ ‍ ᒋᔅᒐᔨᒪᐤ ᓴᔅ ᐛᔅᑭᒡ ᐊᒋ ‍ ᐊᐧᑯᓯᔨᒋ,
ᐊᑯ ᑲ ‍ ᑯᒂᒋᒪᑦ ᐊ ‍ ᐃᑕᑦ,
“ᒋ ᐎ ‍ ᒥᓏᒋᐃᑯᓯᓐ ᐊ ?”
ᐊᑯ ᐊᓐ ᓇᐸᐤ ᑲ ‍ ᐊᐧᑯᓯᑦ ᒂ ‍ ᐃᔅᒋᔄᑦ,
“ᓇᒪ ᑕᐤ ᐊᐛᓐ ᒐᒋ ᐸᒋ ‍ ᐃᑐᑕᐃᑦ ᐊᓐᑕ ᒪᒂᒡ ᐊ ‍ ᐊᑕᑭᒥᐱᔨᒡ ᐊᓂᔭ ᓂᐱᔪᐤ᙮
ᒪᒂᒡ ᐊ ‍ ᐃᔅᐱᓯᐧᑲᓱᔭᓐ ᐊᓐᑕ ᐊ ᐎ ‍ ᐃᑐᑕᔭᓐ ᓴᔅ ᑕᐤ ᒪᓐ ᐊᐛᓐ ᐊ ᐸᒋ ‍ ᐊᑯᔅᑯᐅᑦ᙮”
ᐊᑯ ᒋᓴᔅ ᒂ ‍ ᐃᑕᑦ ᐊᓂᔭ ᓇᐸᐛ,
“ᐱᓯᑯ,
ᐅᑎᓇ ᒋᑦ ᐊᔅᐱᓯᒧᓐ ᒐ ‍ ᐱᒧᑕᔨᓐ᙮”
ᑎᐛᒡ ᒪᒃ ᒋ ᐅᒋ ‍ ᒥᓏᑎᓯᐤ ᐊᓐ ᓇᐸᐤ᙮
ᒋ ‍ ᐅᑎᓂᒻ ᐅᑦ ᐊᔅᐱᓯᒧᓐ ᐊᑯ ᒂ ‍ ᔅᑐᑕᑦ᙮
ᒋ ‍ ᐊᔭᒥᐊᐅᒋᓯᑲᐤ ᒪᒃ ᐅ ᑲ ‍ ᐃᔅᐱᔨᒡ᙮
ᐊᑯ ᐊᓐᒡ ᒍᐤ ᐃᔪᐛ ᑲ ‍ ᓂᑲᓂᔅᑯᐛᒡ ᒂ ‍ ᐃᑕᒡ ᐊᓂᔭ ᓇᐸᐛ ᑲ ‍ ᒥᓏᒋᐊᑭᓄᔨᒋ,
“ᐊᔭᒥᐊᐅᒋᓯᑲᐤ ᐊᓄᒡ ᓇᒪ ᐃᑎᔅᑕᐤ ᓂᐎᓱᐛᐅᓇᒡ ᒐᒋ ᑕᐧᑯᓂᒥᓐ ᒋᑦ ᐊᔅᐱᓯᒧᓐ ᐊ ‍ ᐊᔭᒥᐊᐅᒋᓯᑲᒡ᙮”
ᐊᑯ ᐊᓐ ᓇᐸᐤ ᑲ ‍ ᒥᓏᒋᐊᑭᓄᐅᑦ ᒂ ‍ ᐃᔅᒋᔄᑦ,
“ᐊᓐ ᐊᐛᓐ ᑲ ᐸᒋ ‍ ᒥᓏᒋᐃᑦ,
ᐊᐅᒄ ᐊᓐ ᑲ ᐸᒋ ‍ ᐃᓯᑦ,
‘ᐅᑎᓇ ᒋᑦ ᐊᔅᐱᓯᒧᓐ ᑭᔭ ᐱᒧᑕ᙮’ ”
ᐊᓐᒡ ᒪᒃ ᒍᐤ ᐃᔪᐛ ᑲ ‍ ᓂᑲᓂᔅᑯᐛᒡ ᒋ ‍ ᑯᒂᒋᒪᐅᒡ ᐊᓂᔭᔪᐛ ᓇᐸᐛ ᐊ ‍ ᐃᑕᒡ,
“ᒐᒄ ᓇᐸᐤ ᐅ ᑲ ‍ ᐃᑎᔅᒃ ᒐᒋ ᐅᑎᓂᒧᑦ ᒋᑦ ᐊᔅᐱᓯᒧᓂᔪᐤ ᑭᔭ ᒐᒋ ᐱᒧᑕᐅᑦ ?”
ᐊᑯ ᐊᓐ ᓇᐸᐤ ᓇᒪ ᐅᒋ ᒋᔅᒐᔨᒪᐤ ᐊᐛᔪᐛ ᐊᓂᔭ ᑲ ‍ ᒥᓏᒋᐃᑯᑦ ᐛᔅ ᓴᔅ ᒋ ‍ ᔅᑐᑕᔪᐛ ᒋᓴᓴ ᐛᔅ ᐊᒋ ‍ ᒥᒐᑎᓇᓄᐎᒡ ᐊᓐᑕ᙮
ᐸᑎᒪ ᒪᒃ ᐊᓐᑕ ᒋᓴᐊᔭᒥᐊᐅᒋᐛᐱᒡ ᒋᓴᔅ ᒋ ‍ ᓂᒋᔅᑯᐛᐤ ᐊᓂᔭ ᓇᐸᐛ ᑲ ‍ ᒥᓏᒋᐊᑦ ᐊᑯ ᒂ ‍ ᐃᑕᑦ,
“ᓂᑐᑐᐎ,
ᓴᔅ ᒋ ‍ ᒥᓏᑎᓯᓐ᙮
ᐊᑲᐎᔾ ᒥᓐ ᒥᒋᑐᑕ,
ᐊᑲ ᓇᑐᐛᔨᑎᒧᐎᓇ ᐊᑐᐎᔅ ᐊ ‍ ᒪᔭᑎᒡ ᒐᒂᓐ ᒐᒋ ᐃᔅᐱᔨᓐ᙮”
ᐊᓐ ᒪᒃ ᓇᐸᐤ ᑲ ‍ ᒥᓏᒋᐊᑭᓄᐅᑦ ᒋ ‍ ᔅᑐᑕᐤ ᐊ ‍ ᐎᑎᒧᐛᑦ ᐊᓂᔭᔪᐛ ᒍᐤ ᑲ ‍ ᓂᑲᓂᔅᑯᐛᔨᒋ ᒋᓴᓴ ᐊᒋ ‍ ᒥᓏᒋᐃᑯᑦ᙮